b'\n_START_ARTICLE_\nKnut (urs polar)\n_START_PARAGRAPH_\nKnut (5 decembrie 2006 \xe2\x80\x93 19 martie 2011) a fost un urs polar care s-a n\xc4\x83scut \xc3\xaen captivitate la Gr\xc4\x83dina Zoologic\xc4\x83 din Belin. Respins de mama sa la na\xc8\x99tere, a fost crescut de angaja\xc8\x9bii de la zoo \xc3\xaenainte de a deveni obiectul unei popularit\xc4\x83\xc8\x9bi \xc8\x99i a unei polemici interna\xc8\x9bionale. A fost primul pui de urs polar care a supravie\xc8\x9buit p\xc3\xa2n\xc4\x83 la v\xc3\xa2rsta adult\xc4\x83 la Gr\xc4\x83dina Zoologic\xc4\x83 din Belin \xc3\xaen mai mult de 30 de ani._NEWLINE_Dup\xc4\x83 ce revista german\xc4\x83 Bild a citat un activist pentru drepturile animalelor care p\xc4\x83rea s\xc4\x83 cear\xc4\x83 moartea micului pui, fani din \xc3\xaentreaga lume s-au adunat \xc3\xaen sprijinul lui. Copiii au protestat \xc3\xaen afara gr\xc4\x83dinii zoologice \xc8\x99i din \xc3\xaentreaga lume s-au trimis e-mail-uri \xc8\x99i scrisori prin care lumea \xc8\x99i-a exprimat simpatia pentru via\xc8\x9ba puiului._NEWLINE_Knut este la originea fenomenului numit \xc3\xaen mass-media "Knutmania". Din aceast\xc4\x83 cauz\xc4\x83, puiul a fost \xc3\xaen cea mai mare parte responsabil pentru cre\xc8\x99terea semnificativ\xc4\x83 a veniturilor estimate la aproximativ cinci milioane de euro, la Zoo Berlin \xc3\xaen 2007. Cifrele de participare au crescut cu aproximativ 30%, ceea ce face anul cel mai profitabil din istoria sa de 163 de ani._NEWLINE_Knut a murit \xc3\xaen dup\xc4\x83-amiaza zilei de 19 martie 2011, la v\xc3\xa2rsta de patru ani. Cauza mor\xc8\x9bii nu a fost determinat\xc4\x83. A fost g\xc4\x83sit plutind \xc3\xaentr-o piscin\xc4\x83. \xc3\x8en captivitate, ur\xc8\x99ii polari pot tr\xc4\x83i 30 de ani.'